Brøndbys Lebogang Phiri hævder, at svenske Marcus Berg kaldte sydafrikaneren for 'monkey' undervejs i torsdagens kamp mod Panathinaikos.

Brøndby fik to mand smidt ud og tabte 3-0 hos Panathinaikos i torsdagens Europa League-playoff-kamp i Athen, og efter kampen kunne Lebogang Phiri fortælle, at han undervejs havde fået en racistisk kommentar smidt i hovedet af svenske Marcus Berg.

- Marcus Berg gik forbi mig og kaldte mig en monkey. Jeg har aldrig nogensinde oplevet noget lignende. Det er total mangel på respekt for andre mennesker, siger Phiri til Ekstra Bladet og tilføjer:

- Jeg er chokeret over det overhovedet kunne ske og vil bestemt ikke sammenlignes med et dyr. Det er rystende at opleve.

Berg scorede det første og sidste mål i grækernes 3-0-sejr.